Charlotte Dyremose (KF), 2004-03-25:
I Det Konservative Folkeparti kender vi godt til den slags små dagligdags problemer, man kan have, når man er børnefamilie.
Det kan nogle gange være svært at få dagligdagen til at hænge sammen og da særlig, når det lille vidunder vågner op tidligt om morgenen med feber.
Derfor forstår vi sådan set også de gode intentioner, der er i forslaget fra SF, og derfor deltager vi jo netop også aktivt i den ministergruppe, der i disse tider forsøger at finde frem til muligheder for at lette dagligdagen for børnefamilierne.
Beskæftigelsesministeren har været inde på nogle af områderne, og andre områder, som vi har drøftet, har også netop været pasningsproblemerne i forskellige situationer og nogle mere fleksible rammer for at få passet børnene, både når de er raske, og når de er syge.
Vi har det også sådan i Det Konservative Folkeparti, at vi helst ikke blander os i overenskomstområdet.
Derfor er vi også utrolig glade for, at det nu ser ud til, at parterne selv vil indføre en barselfond.
Det er noget, der har været et stærkt ønske fra konservativ side, og det er noget, vi meget håber det vil lykkes at få igennem.
Vi ser altså således helst, at man respekterer
parternes overenskomstforhandlinger
, og ser jo også, at der i mange overenskomster er omsorgsdage.
Som ministeren også var inde på tidligere, er det jo sådan, at mange har 5 feriefridage, der netop dækker dette formål.
Egentlig må vi indrømme, at vi fra konservativ side undrer os en lille smule over, at venstrefløjen ikke har mere respekt for arbejdsmarkedets parter og overenskomstforhandlingerne.
Vi frygter et eller andet sted, hvis man på mange områder går ind og blander sig netop i overenskomsterne, at det så vil være noget, som både arbejdsgivere og lønmodtagere på det kraftigste vil betakke sig for.
Derfor undrer vi os en smule over venstrefløjens iver for at blande sig i overenskomstområdet - det gælder sådan set også den næste sag
på Folketingets dagsorden i dag -
men vi ser samtidig frem til resultatet af det ministerudvalg, som jeg kan informere fru Lotte Bundsgaard om at jeg også sidder med i, og at jeg absolut ikke føler mig som siddende i en syltekrukke.
Det er måske derfor, at jeg har lidt større tiltro til dette udvalg, end fru Lotte Bundsgaard har, idet jeg rent faktisk oplever, hvordan arbejdet skrider frem i det her udvalg.
Jeg har derfor stor tiltro til, at vi nok skal få noget konstruktivt ud af det, så vi får lettet dagligdagen for børnefamilierne.
Fuldstændig ligesom jeg mener, det er utrolig vigtigt, at der kommer en barselfond på overenskomstområdet, så mener jeg også, at det er utrolig vigtigt, at man tager hensyn til, at forældre har brug for at passe deres børn, når de er syge.
Derudover har jeg også konkret overvejet andre modeller
for netop at sikre, at børn kan blive passet, når de er syge, men af frygt for, at det så bliver udlagt som et løfte, synes jeg, at vi skal overveje det, før vi nævner noget her, for ellers bliver det jo pludselig betragtet som noget andet end den overvejelse, det er. Med hensyn til, hvornår vi bliver færdige i udvalget, synes jeg faktisk, at det vigtigste er, at vi får lavet et ordentligt stykke arbejde, og jeg synes ikke, det er lige så vigtigt, om det bliver den ene eller den anden måned, vi bliver færdige i. Jeg synes i øvrigt ikke, at vi er nået langt nok til, at jeg vil komme med en vurdering af, hvornår vi er færdige med det arbejde.